
Vadovaudamasi Lietuvos Respublikos vietos savivaldos įstatymo 6 straipsnio 27 punktu, 15  straipsnio 2 dalies 26 punktu, Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo, patvirtinto Lietuvos Respublikos vidaus reikalų ministro 2011 m. sausio 25 d. įsakymu Nr. 1V-57 „Dėl Numerių pastatams, patalpoms, butams ir žemės sklypams, kuriuose pagal jų naudojimo paskirtį (būdą) ar teritorijų planavimo dokumentus leidžiama pastatų statyba, suteikimo, keitimo ir apskaitos tvarkos aprašo ir Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašo patvirtinimo“, 3 ir 16 punktais bei Jurbarko rajono savivaldybės vietos gyventojų apklausos tvarkos aprašo, patvirtinto Jurbarko rajono savivaldybės tarybos 2025 m. kovo 25 d. sprendimu Nr.T2 - 62 „Dėl Jurbarko rajono savivaldybės vietos gyventojų apklausos tvarkos aprašo patvirtinimo“ 46 ir 47 punktais, atsižvelgdama į Lietuvos gyventojų rezistencijos ir genocido tyrimų centro 2024 m. rugpjūčio 20 d. sprendimą Nr. SVOA-108 „Dėl viešojo objekto pašalinimo“. Vietos gyventojų apklausos balsų skaičiavimo 2026 m. balandžio 28 d. protokole nurodytus apklausos rezultatus, 2026 m. gegužės 28 d. Jurbarko rajono savivaldybės tarybos iniciatyvinės grupės prašymą, registruotą Jurbarko rajono savivaldybės dokumentų registre 2026 m. gegužės 29 d. Nr.  T25-476 „Dėl vietos gyventojų apklausos dėl P. Cvirkos gatvės, esančios Veliuonos miestelyje, Veliuonos seniūnijoje, Jurbarko rajono savivaldybėje, pavadinimo pakeitimo apklausos organizavimo“, 2026 m. birželio 5 d. Jurbarko rajono savivaldybės administracijos Veliuonos seniūnijos raštą „Dėl P. Cvirkos gatvės pavadinimo keitimo“, Vyriausybės atstovų įstaigos vyriausybės atstovo Klaipėdos ir Tauragės apskrityse 2026 m. liepos 21 d. raštą Nr. S4-74-(5.4 Mr) „Dėl kito reikalavimo įgyvendinimo termino nustatymo“ ir 2026 m. rugpjūčio 20 d. raštą Nr. S4-81-(5.27 Mr) „Dėl Lietuvos gyventojų genocido ir rezistencijos tyrimų centro rašto persiuntimo“, Jurbarko rajono savivaldybės taryba n u s p r e n d ž i a:
Pritarti P. Cvirkos gatvės, esančios Veliuonos miestelyje, Veliuonos seniūnijoje, Jurbarko  rajono savivaldybėje, pavadinimo keitimui – atsižvelgti į gyventojų balsavimo rezultatus ir pasirinkti________ (Dvaro, Junigedos, Kalno, Kunigaikščių, Legendų, Rašytojų, Šarūno Šimulyno) gatvės pavadinimą.
Šis sprendimas per vieną mėnesį nuo jo įteikimo dienos gali būti skundžiamas Lietuvos administracinių ginčų komisijos Kauno apygardos skyriui (A. Juozapavičiaus pr. 57, Kaunas) Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka arba Regionų administraciniam teismui bet kuriuose teismo rūmuose (Vilniaus rūmai, Žygimantų g. 2, Vilnius; Kauno rūmai, A. Mickevičiaus g. 8A, Kaunas; Klaipėdos rūmai, Galinio Pylimo g. 9, Klaipėda; Šiaulių rūmai, Dvaro g. 80, Šiauliai; Panevėžio rūmai, Respublikos g. 62, Panevėžys,) arba per Lietuvos teismų elektroninių paslaugų portalą https://e.teismas.lt) Lietuvos  Respublikos administracinių bylų teisenos įstatymo nustatyta tvarka.

	1. Parengto projekto tikslai ir uždaviniai. 
Pritarti P. Cvirkos gatvės, esančios Veliuonos mstl., Veliuonos sen., Jurbarko r. sav. pavadinimo keitimui.

	

	2. Kaip šiuo metu yra sureguliuoti projekte aptarti klausimai. 
Lietuvos Respublikos vietos savivaldos įstatymas:
15 straipsnio 2 dalies 26 punkte nurodoma išimtinė savivaldybės tarybos kompetencija priimant sprendimus dėl siūlymų keisti gatvių pavadinimus. 
Jurbarko rajono savivaldybės vietos gyventojų apklausos tvarkos aprašo, patvirtinto Jurbarko rajono savivaldybės tarybos 2025 m. kovo 25 d. sprendimu Nr.T2-62 „Dėl Jurbarko rajono savivaldybės vietos gyventojų apklausos tvarkos aprašo patvirtinimo“(toliau – Aprašas),46 punkte nustatyta, kad Savivaldybės taryba privalo artimiausiame Savivaldybės tarybos posėdyje Reglamento nustatyta tvarka svarstyti Apklausai pateiktą klausimą, jeigu savo nuomonę pateiktu klausimu pareiškė ne mažiau kaip 10 (dešimt) procentų Apklausos teritorijos gyventojų, turinčių teisę dalyvauti Apklausoje.
[bookmark: part_9a302e7d937241c89d22d0887fdf2ea9]47 punkte nurodoma, kad  Savivaldybės tarybos sprendime dėl Apklausai pateikto klausimo turi būti nurodyti Apklausos rezultatai ir Savivaldybės tarybos sprendimo motyvai. 
Aprašo 5 punkte nustatyta, kad Apklausos rezultatai sprendimą priimančiam Savivaldybės administravimo subjektui yra patariamojo pobūdžio.
Pavadinimų gatvėms, pastatams, statiniams ir kitiems objektams suteikimo, keitimo ir įtraukimo į apskaitą tvarkos aprašas: 
16.1 papunktyje nurodoma, kad gatvių pavadinimų keitimas – bet koks gatvių pertvarkymas, dėl kurio pasikeičia gatvės geografinės charakteristikos, priklausomybė gyvenamajai vietovei, ilgis, pradžios, pabaigos ir posūkio taškai arba gatvės tipas ar vardas.
Pirmosios vietos gyventojų apklausos metu buvo pateikti septyni pasiūlymai P. Cvirkos gatvę pervadinti Dvaro, Junigedos, Kalno, Kunigaikščių, Legendų, Rašytojų, Šarūno Šimulyno vardais.
Pagal Vietos gyventojų apklausos balsų skaičiavimo 2026 m. balandžio 28 d. protokole nurodytus duomenis, daugiausia – 14 – balsų surinko Kalno gatvės pavadinimas. Junigedos gatvės pavadinimas gavo 2 balsus, o Dvaro, Kunigaikščių, Legendų, Rašytojų, Šarūno Šimulyno gatvių pavadinimai balsų negavo. Atsižvelgiant į tai, Kalno gatvės pavadinimas yra daugiausia balsų pirmosios apklausos metu gavęs pasiūlymas. 
Antrosios vietos gyventojų apklausos metu buvo pateikti du pasiūlymai – P. Cvirkos gatvę pavadinti Junigedos arba Cvirkos gatve. 
Vertinant antrajai apklausai pateiktus pasiūlymus nustatyta, kad pasiūlymas P. Cvirkos gatvę pavadinti Cvirkos gatve neatitinka teisės aktų reikalavimų. Dėl šio pasiūlymo atitikties teisės aktų reikalavimams buvo kreiptasi į Vyriausybės atstovų įstaigos Klaipėdos ir Tauragės apskričių  vyriausybės atstovą, kuris savo ruoštu kreipėsi į Lietuvos gyventojų genocido ir rezistencijos tyrimo centrą dėl kompetentingos nuomonės pateikimo.
Gauta kompetentinga nuomonė, kad siūlymas P. Cvirkos gatvei suteikti „Cvirkos“ pavadinimą neatitinka viešųjų objektų pavadinimams taikomų teisės aktų reikalavimų, todėl P. Cvirkos gatvės pavadinimas turi būti pakeistas kitu su Petru Cvirka nesiejamu ir teisės aktų reikalavimus atitinkančius pavadinimus. 
Kadangi vienas iš antrosios apklausos metu pateiktų pasiūlymų – „Cvirkos“ gatvės pavadinimas – buvo pašalintas kaip neatitinkantis teisės aktų reikalavimų, o dėl kito pasiūlymo – „Junigedos“ gatvės pavadinimo – vietos gyventojai nebalsavo, antroji vietos gyventojų apklausa laikoma neįvykusia. Todėl antrosios apklausos metu nebuvo pareikšta gyventojų nuomonė, kuri galėtų būti vertinama kaip apklausos rezultatas dėl Junigedos gatvės pavadinimo pasirinkimo.
Atsižvelgiant į tai, sprendžiant dėl P. Cvirkos gatvės pavadinimo pakeitimo pavadinimo pasirinkimo vertinami pirmosios vietos gyventojų apklausos rezultatai, pagal kuriuos daugiausia balsų – 14 – gavo Kalno gatvės pavadinimas

	

	3. Kokių pozityvių rezultatų laukiama. 
Priėmus sprendimą bus įvertinti ir Tarybos sprendime įtvirtinti vietos gyventojų apklausų rezultatai bei Tarybos sprendimo motyvai, o P. Cvirkos gatvės pavadinimo pakeitimo procesas galės būti tęsiamas teisės aktų nustatyta tvarka.
Priėmus atskirą Savivaldybės tarybos sprendimą dėl P. Cvirkos gatvės pavadinimo pakeitimo, būtų sudarytos sąlygos atnaujinti atitinkamus Adresų registro duomenis ir atlikti kitus su gatvės pavadinimo pakeitimu susijusius veiksmus teisės aktų nustatyta tvarka

	

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta. Neigiamų pasekmių nenumatoma, projektas parengtas vykdant Lietuvos Respublikos įstatymų, nutarimų, įsakymų nuostatas.


	5. Kokie šios srities aktai tebegalioja (pateikiamas aktų sąrašas) ir kokius galiojančius aktus būtina pakeisti ar panaikinti, priėmus teikiamą projektą. 


	6. Projekto rengimo metu gauti specialistų vertinimai ir išvados, ekonominiai apskaičiavimai (sąmatos), konkretūs finansavimo šaltiniai. Nereikalingas 


	7. Ar reikalingas projekto antikorupcinis vertinimas. Teikiamas projektas įtakos korupcijai neturės, galimybės sudaryti prielaidas korupcijai atsirasti ar plėtotis nėra.


	8. Projekto iniciatorius, autorius ar autorių grupė. Infrastruktūros ir turto skyrius, Veliuonos seniūnija

	

	9. Kiti, autorių nuomone, reikalingi pagrindimai ir paaiškinimai. Nėra


	10. Sprendimas įteikiamas (kam ir kiek egz.). po 1 egz. Veliuonos seniūnijai ir Infrastruktūros ir turto skyriui

